અમદાવાદ: ડુંગળીના ભાવ જથ્થાબંદ બજારમાં વધુ ને વધુ તૂટી રહ્યા છે. વરસાદના ઓળા વરતાઇ રહ્યા છે ત્યારે ડુંગળીના ભાવ વધુ ગગડવાની ભીતિએ મહારાષ્ટ્ર સહિત સૌરાષ્ટ્રના ખેડૂતો માર્કેટયાર્ડમાં ડુગળી ઠાલવી રહ્યા છે અને તેને કારણે જથ્થાબંધ બજારમાં ડુંગળીના ભાવ વધુ તૂટ્યા છે. પાછલા એક સપ્તાહમાં સ્થાનિક બજારમાં મહારાષ્ટ્ર બાજુથી આવતી ડુંગળીનો ભાવ ૨૦ કિલોએ ૪૦થી ૬૦ રૂપિયા તૂટી ચૂક્યો છે. એ જ પ્રમાણે સૌરાષ્ટ્ર બાજુથી આવતી ડુંગળીના ભાવમાં પણ ઘટાડાની ચાલ જોવાઇ રહી છે. તેમ છતાંય રિટેલ બજારમાં ભાવ ઘટવાનું નામ નથી લેતા અને પાછલા ચારથી છ સપ્તાહમાં રિટેલ બજારમાં ડુંગળીના ભાવ ૧૫ રૂપિયે કિલોની આસપાસ જોવા મળી રહ્યા છે.